L 71/6
ET
Euroopa Liidu Teataja
9.3.2023
(14)
Lisaks ei saa happesuse taseme sarnasus põhjustada kaitstud geograafilise tähisega toote „Aceto Balsamico di Modena“ ja kaitstud päritolunimetusega toote „Aceto Balsamico Tradizionale di Modena“ segiajamist ega tekitada viimatinimetatuga seoseid.
Isegi kui mõlema nimetuse alla kuuluvatel toodetel on teatavad ühised omadused, näiteks happesuse tase, on nad valmistatud erinevatest toorainetest ja nende puhul järgitakse erinevat tootmismeetodit, mistõttu jäävad nad eristatavateks.
(15)
Kaitstud geograafilise tähisega toodet „Aceto Balsamico di Modena“ ei määratleta veiniäädikana ja seega ei kohaldata selle suhtes veiniäädikale kehtivaid eeskirju, eelkõige minimaalse happesuse osas.
(16)
Mis puudutab vastuväiteid pudelite suurusvahemiku laiendamise kohta, siis ei ole põhjust järeldada, et muudatus seab piiranguid „Aceto Balsamico di Modena“ pakendamisega tegelevatele ettevõtjatele.
Täiendavate mahutisuuruste nagu 0,100 l, 0,150 l, 0,200 l või 1,5 l lubamist võib hoopiski käsitada villimise tingimuste liberaliseerimisena.
Toote „Aceto Balsamico di Modena“ turustamisest suuremas pudelisuuruses tulenev võimalik suurenenud konkurents oleks kooskõlas ELi konkurentsipoliitika aluspõhimõtetega ning seda ei tohiks pidada kaitstud geograafilise tähise „Aceto Balsamico di Modena“ mainet kahjustavaks.
(17)
Koonddokumendi punktis 3.5 kirjeldatud alla 0,250-liitrise mahutavusega mahutite omadustega soovitakse tagada minimaalne ühtsus pudelite vahel, milles toodet müüakse.
See pakendamiseeskiri ei sisaldu toote kirjelduses ning seda ei täpsustata seoses toote eripäraga koonddokumendi seost käsitlevas osas ning seega ei saa seda pidada toote esitlemise oluliseks tunnuseks.
Kuna need nõuded on kehtestatud ainult uute alla 0,250-liitriste mahutite suhtes, mis ei olnud enne käesoleva muudatuse tegemist lubatud, ei mõjuta vaidlusalune muudatus negatiivselt „Aceto Balsamico di Modena“ villijate poolt juba tehtud investeeringuid mahutitesse ega too seega neile kaasa majanduslikku kahju.
(18)
Teavet vastavust kontrolliva organi kohta ei ole koonddokumendis otseselt esitatud, kuna vastavalt komisjoni rakendusmääruse (EL) nr 668/2014 (5) I lisale seda ei nõuta.
See teave on siiski lisatud tootespetsifikaadile, nagu on sätestatud määruse (EL) nr 1151/2012 artikli 7 lõike 1 punktis g.
(19)
Seoses vastulausete esitajate vastuväidetega isotoopsuhte parameetrite nõutavale järgimisele tuleb märkida, et sellised parameetrid on kasutusele võetud selleks, et paremini tuvastada veiniäädika võimalikku võltsimist ja parandada „Aceto Balsamico di Modena“ kontrollisüsteemi.
Isotoopsuhet kontrollitakse igal juhul tootmisetapis, seega mõjutab see ainult „Aceto Balsamico di Modena“ tootjaid.
(20)
Seetõttu kiidetakse heaks Euroopa Liidu Teatajas avaldatud nimetuse „Aceto Balsamico di Modena“ (KGT) spetsifikaadi muudatus.
(21)
Käesoleva määrusega ettenähtud meetmed on kooskõlas põllumajandustoodete kvaliteedipoliitika komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Euroopa Liidu Teatajas avaldatud nimetuse „Aceto Balsamico di Modena“ (KGT) spetsifikaadi muudatus kiidetakse heaks.
(5) Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).